Ane Halsboe-Jørgensen (S), 2025-05-08:
Tak for det, formand, og tak til de mange ordførere, der har været på talerstolen.
Jeg vil godt starte et andet sted, nemlig med at tale til nogle, der ikke sidder i salen – alle jer, det her handler om – og beklage og undskylde til alle danskere, som er blevet adopteret her til riget, og jeres familier.
Jeg beklager at indretningen af reglerne, både de eksisterende og de nye, har fået jer til at føle, at I ikke hører hjemme i Danmark eller ikke er rigtige danskere.
Det har jeg også haft lejlighed til at beklage over for flere forskellige af de organisationer, der repræsenterer jer adopterede danskere og jeres familier.
Jeg har ikke været opmærksom nok på følelserne i den her sag.
Da vi forhandlede om den nye arbejdspligt, byggede vi videre på det beskæftigelseskrav, som blev indført tilbage i 2018, op som omfattede alle, der var indrejst til Danmark siden den 1. januar 2008 og søgte om kontanthjælp, også danskere.
Det skulle have fyldt i forhandlingerne og i de her lovforslag, der er blevet behandlet i Folketinget, at internationalt adopterede står registreret som indrejst i CPR efter de gældende regler.
Det har jeg også beklaget over for aftalepartierne bag det skærpede beskæftigelseskrav og den nye arbejdspligt.
Med det lovforslag, vi står med i dag, bliver internationalt adopterede ligestillet med personer, der er født i riget, i forhold til beskæftigelses- og opholdskravene ved ansøgning om kontanthjælp.
Det betyder, at internationalt adopterede hverken bliver omfattet af mindstesatsen i kontanthjælpssystemet eller af arbejdspligten, alene fordi de er indrejst i forbindelse med adoption.
De vil ligesom alle andre skulle opfylde beskæftigelseskravet ved ansøgning om kontanthjælp, hvis de senere i livet opholder sig i udlandet i mere end 12 sammenhængende måneder.
Jeg har forud for fremsættelsen af lovforslaget haft en god dialog med flere af de organisationer, som repræsenterer internationalt adopterede og deres familier, om det her lovforslag.
Jeg har også en god dialog med aftalepartierne bag det skærpede beskæftigelseskrav og den nye arbejdspligt om lovforslaget.
Vi drøfter også, som flere ordførere har været inde på tidligere, om der skal være flere undtagelser fra opholds- og beskæftigelseskravene.
Det vil være undtagelser, der i givet fald både er politisk ønske om, og som kan gennemføres uden at underminere det juridiske grundlag for opholds- og beskæftigelseskravene og dermed arbejdspligten.
Bestemmelserne om undtagelser vil blive fremsat i ændringsforslag stillet til det her lovforslag.
Jeg vil afslutte med at understrege, at det er helt centralt for regeringen, at vi holder fast i beskæftigelses- og opholdskravene og arbejdspligten.
Jeg mener, at det er vores værn rundt om kontanthjælpssystemet.
Jeg mener, at det er et værn, ligesom vi også har optjeningsregler for retten til andre velfærdsydelser.
Det sikrer, at danske ydelser ikke i sig selv bliver en tiltrækningsfaktor for folk fra udlandet, men vi ønsker os derudover en aktiv indsats for at få mennesker, der kommer hertil fra udlandet og modtager kontanthjælp, i arbejde.
Vi skal forvente noget af mennesker; vi skal vise, at pligt kommer før ret; og vi må aldrig stoppe med at kræve, at man gør det, man kan.
Med arbejdspligten tager vi livtag med, synes jeg, noget af den passiv forsørgelses-logik, som desværre nogle steder stadig findes i vores samfund.
Jeg vil afslutningsvis gerne takke aftalepartierne – Danmarksdemokraterne, Liberal Alliance, Det Konservative Folkeparti og Dansk Folkeparti – for en konstruktiv tilgang i den her sag.
Jeg ser frem til den videre behandling af lovforslaget.
Tak for ordet, formand.